Diari Oficial de la Generalitat Valenciana


Sumari del DOGV 5530, del 08-06-2007 (2007/7503)

RESOLUCIÓ de 31 de maig de 2007, de la directora general de Justícia, de la Conselleria de Justícia, Interior i Administracions Públiques, per la qual es resol inscriure el Reglament de Règim Interior del Col·legi Oficial d'Enginyers Tècnics Agrícoles i Perits Agrícoles de València i Castelló, i es disposa la seua publicació en el Diari Oficial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5530

Data del DOGV
:   08-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7503


Data del document
:   31-05-2007

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * València
    * Castelló de la Plana
    * col·legi professional
    * legislació
    * enginyer
    * reglament intern

RESOLUCIÓ de 31 de maig de 2007, de la directora general de Justícia, de la Conselleria de Justícia, Interior i Administracions Públiques, per la qual es resol inscriure el Reglament de Règim Interior del Col·legi Oficial d'Enginyers Tècnics Agrícoles i Perits Agrícoles de València i Castelló, i es disposa la seua publicació en el Diari Oficial de la Comunitat Valenciana. [2007/7503]  
Vist l'expedient d'inscripció de Reglament de Règim Interior, instruït a instància del Col·legi Oficial d'Enginyers Tècnics Agrícoles i Perits Agrícoles de València i Castelló, inscrit amb el número 11 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció en aquest del seu Reglament de Règim Interior atenent els següents  
FETS  
Primer. Els Estatuts del Col·legi Oficial d'Enginyers Tècnics Agrícoles i Perits Agrícoles de València i Castelló, van ser inscrits al Registre de Col·legis Professionals i de Consells Valencians Professionals, per Resolució de 10 de desembre de 1999, de la Secretaria General de la conselleria de Justícia i Administracions Públiques (DOGV núm. 3.671, de 21.01.2000), i modificats posteriorment per Resolució de 12 de desembre de 2006, de la directora general de Justícia, de la conselleria de Justícia, Interior i Administracions Públiques (DOCV núm. 5.426, d'11.01.2007).  
Segon. L'Assemblea General Ordinària del Col·legi Oficial d'Enginyers Tècnics Agrícoles i Perits Agrícoles de València i Castelló, va aprovar el seu Reglament de Règim Interior, en la sessió celebrada el 21 de juny de 2006, segons certificat lliurat pel Sr. Carlos Rodríguez Huedo, secretari del Col·legi, amb el vistiplau de la presidenta, Sra. Isabel Pérez Brull, en data 22 de juny de 2006.  
Tercer. Després de les modificacions fetes en el text reglamentari durant la tramitació de l'expedient, l'Assemblea General Extraordinària del Col·legi Oficial d'Enginyers Tècnics Agrícoles i Perits Agrícoles de València i Castelló, va aprovar la redacció definitiva del seu Reglament, en la sessió celebrada en data 3 d'abril de 2007, segons certificat lliurat pel Sr. Carlos Rodríguez Huedo, secretari del dit Col·legi, amb el vistiplau de la presidenta, Sra. Isabel Pérez Brull.  
Quart. El text del Reglament de Règim Interior del Col·legi Oficial d'Enginyers Tècnics Agrícoles i Perits Agrícoles de València i Castelló figura com a annex en la present Resolució, i es dóna ací per reproduït.  
FONAMENTS DE DRET  
Primer  
El present Reglament de Règim Interior no s'oposa a les normes contingudes en la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
La norma reglamentària ha estat aprovada amb els requisits i les formalitats previstos en l'esmentada Llei, i en els mateixos Estatuts del Col·legi.  
Tercer  
L'expedient ha estat tramitat pel Servei d'Entitats Jurídiques, adscrit a la Direcció General de Justícia de la conselleria de Justícia, Interior i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò previst per la disposició final del Decret 4/2002, de 8 de gener, en virtut de les atribucions que té conferides pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, i pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la conselleria de Justícia, Interior i Administracions Públiques.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent, resolució  
Primer  
Inscriure el Reglament de Règim Interior del Col·legi Oficial d'Enginyers Tècnics Agrícoles i Perits Agrícoles de València i Castelló, en el Registre de Col·legis Professionals i de Consells Valencians Professionals de la Comunitat Valenciana.  
Segon  
Publicar la present Resolució en el Diari Oficial de la Comunitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117, de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
València, 31 de maig de 2007. La directora general de Justícia: Patricia Montagud Alario.  
REGLAMENT DE RÈGIM INTERIOR COL·LEGI OFICIAL D'ENGINYERS TÈCNICS AGRÍCOLES I PERITS AGRÍCOLES DE VALÈNCIA I CASTELLÓ  
D'acord amb l'article 1r dels Estatuts del Col·legi Oficial d'Enginyers Tècnics Agrícoles i Perits Agrícoles de València i Castelló, aprovats per Resolució de la conselleria de Justícia i Administracions Públiques, de 10 de desembre de 1999 (DOGV núm. 3671, de 21 de gener de 2000), modificats per Resolució de 12 de desembre de 2006, de la directora general de Justícia de la conselleria de Justícia, Interior i Administracions Públiques (DOCV núm. 5.426, de 11.01.2007), el Col·legi serà regit pels seus estatuts i pel Reglament de Règim Interior i la resta de disposicions que se citen en aquest.  
La Junta de Govern del Col·legi, després de les oportunes deliberacions, va confeccionar el text del Reglament de Règim Interior, que es transcriu tot seguit, i va acordar en la reunió, de data 3 de maig de 2006, sotmetre'l a sanció de l'Assemblea General i remetre'l al Consell General per a la seua aprovació i visat, en compliment del que disposa l'article 53.1 (13, f) dels Estatuts Generals de l'Enginyeria Tècnica Agrícola.  
El present Reglament de Règim Interior ha sigut aprovat per l'Assemblea General del Col·legi Oficial d'Enginyers Tècnics Agrícoles i Perits Agrícoles de València i Castelló, celebrada el dia tres d'abril de 2007 i per la Comissió Executiva del Consell General de Col·legis Oficials d'Enginyers Tècnics Agrícoles d'Espanya, en la reunió ordinària del dia vint d'abril de 2007.  
Capítol primer  
Article 1. Àmbit d'aplicació  
El present Reglament de Règim Interior és d'aplicació a tot el territori del Col·legi Oficial d'Enginyers Tècnics Agrícoles i Perits Agrícoles de València i Castelló endavant COITAVC, abarcant per tant les províncies de València i Castelló, d'acord a l'art. 2 dels seus Estatuts.  
Capítol segon  
Dels òrgans de govern  
Article 2. Òrgans de govern  
El COITAVC estarà dirigit i administrat per l'Assemblea General, la Junta de Govern i el seu president, per al compliment dels fins que s'establixen en l'article 4t dels seus Estatuts i els que en el seu desenvolupament es determinen en el present Reglament.   
Article 3. L'assemblea general  
L'Assemblea General és el màxim òrgan de decisió, els acords de la qual, adoptats vàlidament per les majories que es determinen en l'article 12.5 dels seus Estatuts, són de compliment obligatori per a tots els col·legiats i, especialment, per a aquells que, pel càrrec que tenen dins del Col·legi, hagen de vetlar pel seu compliment.  
Article 4. Reunions ordinàries  
Les reunions de l'Assemblea General, que se celebren amb caràcter ordinari, s'atindran al que preveu l'article 8 i següents dels seus Estatuts.  
Article 5. Reunions extraordinàries  
Les reunions de l'Assemblea General, que es convoquen amb caràcter extraordinari, seran celebrades d'acord amb l'article 9.2 dels Estatuts del COITAVC, llevat dels supòsits d'urgència o dany greu per a la professió, el Col·legi o els seus òrgans de representació, i sempre que la decisió a adoptar per tal motiu no siga demorable, i en aquest cas la convocatòria podrà ser efectuada pel president del COITAVC, d'acord amb l'article 16.d) dels Estatuts del COITAVC, i s'especificarà no solament l'orde del dia sinó també els motius de la reunió.  
Article 6. La Junta de govern  
1. La Junta de Govern estarà composta pel president, vicepresident, secretari, vicesecretari, tresorer, vicetresorer, i tres vocals, com a mínim, un dels quals serà, necessàriament, el delegat de Castelló, d'acord amb el que preveu l'article14.1 dels Estatuts del Col·legi.  
2. El nombre de vocals serà en tot cas imparell.  
Article 7. Facultats de la Junta de govern  
Són facultats de la Junta de Govern, a més de les establides en els Estatuts del Col·legi, les que, amb caràcter merament enunciatiu i no limitador, s'enumeren tot seguit:  
a) Nomenar la Comissió Permanent contra l'intrusisme professional i la Comissió de Visats i aprovar les seues normes de funcionament, sense perjudici del que preveu el present Reglament.  
b) Proposar a l'Assemblea General la creació, segregació o supressió de delegacions i subdelegacions en capitals de província i en poblacions capçalera de comarca, respectivament.  
c) Crear o suprimir comissions executives i comissions d'estudi.  
d) Deliberar sobre els informes que periòdicament hauran de presentar a la Junta de Govern les distintes comissions, en relació amb els assumptes de la seua competència.  
e) Organitzar cursos de perfeccionament professional, noves normatives i reglamentacions tècniques per a tots els col·legiats.  
f) Organitzar serveis de consulta i assessorament professional, jurídic i fiscal.  
g) Organitzar i garantir el funcionament correcte de la borsa de treball.  
h) Confeccionar el model de papereta de votació per a les eleccions i els models de sol·licitud i documentació, en general, d'ús corrent al Col·legi.  
i) Vetlar per la continuïtat de les publicacions del Col·legi.  
j) Promoure totes les relacions que es consideren oportunes amb entitats públiques o privades, que directament o indirectament guarden alguna relació amb els interessos col·legials.  
k) Quantes es deriven de les anteriors o de les assenyalades en els Estatuts Generals o en el present Reglament de Règim Interior, o els siguen conferides per l'Assemblea General.  
Article 8. Funcions dels seus membres  
1. Les funcions dels membres de la Junta de Govern seran les establides en els articles 16 a 22 dels Estatuts del COITAVC, i les que els corresponguen per raó de les comissions col·legials de què pogueren formar part.  
2. El tresorer o, si fa al cas, el vicetresorer, autoritzarà els pagaments amb signatura mancomunada del president o del secretari.  
Capítol tercer  
Dels col·legiats  
Article 9. Adquisició i pèrdua  
La condició de col·legiat s'adquireix i es perd d'acord amb el que preveuen els articles 43 i 44 dels Estatuts del Col·legi.  
Article 10. Drets  
1. Els col·legiats tenen els drets que els són reconeguts pels Estatuts del Col·legi i, especialment, quant al present Reglament de Règim Interior es refereix, tenen el dret a participar, tant en la seua aprovació com en la seua modificació, mitjançant l'exercici del dret de vot en l'Assemblea General corresponent.  
2. Els col·legiats estan protegits per la legislació reguladora de la protecció de dades de caràcter personal i les seues normes de desplegament, el responsable de les quals serà el secretari del Col·legi, qui designarà de forma expressa al personal administratiu o laboral del Col·legi que, amb caràcter exclusiu, podrà manejar les dites dades.  
Article 11. Obligacions  
Els col·legiats tenen les obligacions establides en els Estatuts del Col·legi i especialment complir els deures de disciplina, respecte i harmonia amb els òrgans de govern i amb qualssevol col·legiats, i complir el present Reglament de Règim Interior.  
Capítol quart  
De les delegacions  
Article 12. Delegació de Castelló  
Dins del territori de COITAVC, queda constituïda la Delegació de Castelló, d'acord amb el que preveu la secció primera del capítol III, del títol II, dels Estatuts del COITAVC.  
Article 13. Funcions del Delegat  
Les comeses específiques que, amb caràcter enunciatiu i mai limitador, haurà d'exercir el delegat de Castelló, i per delegació de la Junta de Govern, que constarà en tot cas en l'Acta en què s'aproven, seran les que figuren en l'article 16.a) i 18.a), e) i h) dels Estatuts del Col·legi.  
Article 14. Elegibilitat  
Tots els col·legiats pertanyents al COITAVC poden accedir al càrrec de delegat i subdelegat, si fa al cas, corresponent a delegació i subdelegació de la seua residència.  
Article 15. Duració del càrrec  
El càrrec de delegat tindrà una duració de quatre anys.  
Article 16. Deure d'informació  
El delegat tindrà la condició de vocal nat de la Junta de Govern i haurà d'informar puntualment sobre el funcionament i exercici de l'activitat de la delegació i de les subdelegacions, si fa al cas, en cada reunió, ordinària o extraordinària, que convoque la Junta de Govern del Col·legi.  
Article 17. Del Ple provincial  
La convocatòria a Ple Provincial s'efectuarà mitjançant notificació individual, amb deu dies d'antelació almenys, i s'especificaran els motius de la reunió i l'orde del dia. Als efectes de l'article 34 dels Estatuts del Col·legi, es trametrà la convocatòria al COITAVC amb la mateixa antelació.  
Capítol cinqué  
De les comissions  
Article 18  
La Junta de Govern promourà, d'acord amb el que preveu l'article 15.i) dels Estatuts del Col·legi, la constitució de les comissions que considere necessàries per al millor compliment dels fins del Col·legi.  
Secció primera  
De les comissions en general  
Article 19. Comissió de defensa de la professió  
Es constitueix, amb caràcter permanent, la Comissió de Defensa de la Professió, que estarà formada pel president i un membre de la Junta de Govern, amb l'assessorament jurídic quan el cas ho necessite.  
Article 20. Creació de comissions  
La Junta de Govern podrà crear totes les comissions que considere oportunes per al millor funcionament i defensa dels interessos del Col·legi.  
Article 21. Constitució de comissions  
Les comissions podran estar constituïdes tant per membres de la Junta de Govern com per aquells col·legiats que, designats per la Junta, accepten voluntàriament hi participar.   
Els treballs de les comissions podran estar coordinats pels assessors jurídic i fiscal del Col·legi.  
Article 22. Funcionament  
El funcionament de les comissions i les decisions de les comissions executives i les conclusions o informes de les comissions d'estudi, així com les de la Comissió de Defensa de la Professió, s'adoptaran democràticament, i es farà constar el vot particular motivat dels comissionats dissidents, si ho sol·licitaren.  
Article 23. Deure d'informació  
Les comissions informaran la Junta de Govern amb una periodicitat mínima de tres mesos, i totes les vegades que siguen requerides per a això.  
Secció segona  
La Comissió de Visats   
Article 24. Comesa  
1. És comesa de la Comissió de Visats la col·laboració en el tràmit del visat en els termes exigits per la Llei, els Estatuts del Consell General i els Estatuts del COITAVC.  
2. La Comissió de Visats podrà elaborar criteris i recomanacions per a la redacció i presentació de treballs professionals, les conclusions de la qual es difondran a tots els col·legiats a través del Servei de Publicacions del Col·legi. La Comissió de Visats podrà, també, elaborar normes en desplegament dels continguts en aquesta Secció, que sotmetrà a l'aprovació de la Junta de Govern, sense que en cap cas puguen suposar modificació de les contingudes en aquest Reglament.   
3. La Comissió de Visats podrà demanar informació específica per a resoldre casos que presenten especial dificultat, per tal de pronunciar-se una vegada s'haja format criteri sobre el problema que cal tractar. Si la informació suposa cost econòmic per al Col·legi haurà de comptar amb l'aprovació de la Junta de Govern.   
Article 25. Membres  
Formaran part de la Comissió de Visats el president, el secretari del Col·legi, i el vicepresident i vicesecretari i, si fa al cas, el secretari tècnic i el delegat de Castelló i, en casos de necessitat per al millor funcionament de la Comissió i per designació de la Junta de Govern, un nombre imparell de col·legiats.  
Article 26. Responsable  
El secretari del Col·legi és el responsable dels visats conforme ordena l'article 18.h) dels seus Estatuts, la funció del qual, expressament, podrà ser delegada en el secretari tècnic i en el delegat de Castelló, que ho serà al territori de la Delegació de Castelló. Igualment, podrà delegar, amb caràcter temporal i a favor de qualsevol membre de la Junta de Govern, preferentment de la Comissió de Visats, per absència o impossibilitat del secretari tècnic o del delegat de Castelló.  
Article 27. Convocatòria  
La Comissió de Visats serà convocada, a proposta del secretari tècnic, pel secretari del Col·legi quan, al seu criteri, es produïsquen circumstàncies o incidències en el tràmit de visats dels treballs professionals que així ho aconsellen. La Junta de Govern podrà igualment convocar la Comissió de Visats, sempre que ho considere oportú.  
Article 28. Abstenció  
El secretari i, si fa al cas, el vicesecretari, el secretari tècnic i el delegat de Castelló, hauran d'abstindre's de visar en els supòsits d'incompatibilitat derivada del treball sotmés a visat.  
Article 29. Sol·licitud  
1. L'imprés de sol·licitud, que el Col·legi facilitarà a aquest efecte, es presentarà a la Secretaria del Col·legi o a la Delegació de Castelló degudament emplenat, i haurà d'acompanyar, necessàriament, el nombre d'exemplars del treball a visar que hagen de figurar com a originals, amb indicació expressa de no estar el col·legiat subjecte a incompatibilitat en l'exercici professional. En l'imprés de sol·licitud es farà l'advertència al col·legiat de l'obligació de complir amb la normativa fiscal.  
2. Els col·legiats que sol·liciten el visat de treballs realitzats dins de la demarcació territorial d'aquest Col·legi i que no pertanguen a aquest, gestionaran prèviament al seu Col·legi la sol·licitud d'habilitació, perquè aquest remeta al COITAVC còpia del certificat d'estar al corrent de les seues obligacions col·legials.  
3. Els col·legiats que realitzen el visat de treballs, fora de la demarcació territorial d'aquest Col·legi, hauran, necessàriament, de tramitar la sol·licitud d'habilitació, perquè s'emeta el certificat d'estar al corrent de les seues obligacions col·legials i es comunique al Col·legi en què es vaja a visar.  
Article 30. Visat i registre de visats  
1. Tots els visats s'anotaran al Llibre Registre de Visats que, degudament diligenciat, es portarà al Col·legi i a la Delegació de Castelló, i figurarà obligatòriament en cada assentament el nom i el número de col·legiat, identificació del peticionari, ubicació de l'objecte del treball, el tipus de treball de què es tracte i número i data del visat, així com els drets de visat, IVA o impost repercutible i l'import total. En cas de certificat final d'obra o activitat haurà de figurar, a més, el número del visat del projecte a què pertany.   
2. El control posterior del visat es realitzarà a través de l'exemplar per a guarda i custòdia pel seu autor, que haurà de tornar-se-li segellat de forma diferencial, si es tracta de visat pel mètode tradicional o quedarà custodiat pel Col·legi en format digital, quan es realitze per visat electrònic.  
3. L'horari de visat, tant a València com a Castelló, es comunicarà oportunament als col·legiats.  
4. Les consultes tècniques sobre treballs a visar podran formular-se inclús per telèfon o per correu electrònic i seran contestades pel secretari tècnic o per la Comissió de Visats.  
5. A l'efecte de visat, tant el Col·legi com la Delegació de Castelló, visaran amb l'encuny que els és propi.  
Article 31. Qualitat dels treballs professionals  
En el tràmit del visat es vigilarà el compliment dels mínims que figuren en les normes per a l'Enginyeria Tècnica Agrícola del Consell General, com també el compliment de la normativa vigent que siga d'aplicació. Els treballs hauran d'adaptar-se en els seus títols i continguts als epígrafs descrits en el llibre de barems d'honoraris orientatius de l'enginyeria tècnica agrícola.  
Article 32. Denegació de visat  
1. Podrà ser denegat el visat quan el treball professional no reunisca les condicions expressades en l'article anterior o, si fa al cas, quan el col·legiat no atenga el requeriment a què haja sigut objecte, perquè esmene les deficiències que s'hagueren observat, així com quan no es complisquen les normes que establisca la Comissió de Visats.  
2. La Comissió de Visats i la Junta de Govern podran emetre informes no vinculants sobre la denegació d'un visat a petició del responsable de visats del Col·legi o de la Delegació de Castelló.   
Article 33. Impugnació  
La denegació d'un visat podrà ser impugnada pel col·legiat afectat en alçada davant de la Junta de Govern, pel procediment establit en el capítol IV del títol II dels Estatuts del COITAVC.   
Article 34. Tarifes  
1. Seran aprovades per l'Assemblea General, a proposta de la Junta de Govern, amb respecte en tot cas dels marges del percentatge d'aplicació establits entre el 5% i el 10%.  
2. S'establiran les bases mínimes d'honoraris orientatius per a cada un dels diferents treballs professionals. Aquestes bases podran ser actualitzables anualment amb el IPC.  
3. Complits tots els tràmits i efectuat el pagament de l'import total, a què es refereix l'article 30.1 del present Reglament, podrà retirar-se el treball visat.  
Article 35. Exclusions  
1. El tràmit d'esmena de treballs professionals, que constituirà un nou assentament en el registre de visats, amb indicació del número de referència del visat original, estarà exempt de tarifació; sempre que s'acompanye la sol·licitud de l'administració corresponent i el document original a esmenar estiga encunyat pel Col·legi.  
2. Si del treball a modificar es presenten totes les còpies visades inicialment:  
2.1. Sempre que no es modifique l'import base per al càlcul dels honoraris orientatius o es faça a la baixa, es canviarà un treball per un altre, i es destruirà al Col·legi el treball inicial i se li assignarà el mateix núm. de visat.  
2.2. Si la modificació de l'import base per al càlcul dels honoraris orientatius és a l'alça, es visarà amb un nou número referenciat a l'inicial i es cobraran drets de visat per valor de la diferència o, si fa al cas, els mínims establits.  
3. Si del treball a modificar no es presenten totes les còpies visades inicialment, es procedirà com si es tractara d'un nou treball, a l'efecte de número i drets de visat.  
Article 36. Facturació dels drets de visat  
D'acord amb el que preveu l'article 47 dels Estatuts del COITAVC, l'obligació de visar recau, en tot cas i amb caràcter general, en el col·legiat. Això no obstant, el col·legiat que presente el treball per al seu visat podrà autoritzar el Col·legi perquè estenga la factura a nom de tercera persona, física o jurídica, sempre que acredite, suficientment i segons el parer de la Junta de Govern i sense ulterior recurs, la relació de dependència o associativa amb el seu destinatari, sota qualsevol de les formes reconegudes per la Llei; acreditació que s'arxivarà a aquests sols efectes en la fitxa personal del col·legiat, fins que aquest comunique la seua revocació. La factura contindrà, necessàriament, tots aquells requisits exigits per la normativa fiscal d'aplicació.  
Capítol sisé  
Dels serveis  
Article 37  
Queden constituïts, com a serveis mínims de COITAVC, la borsa de treball, el Servei d'Assessorament Professional, el Servei de Publicacions, el Servei d'Assessorament Jurídic i el Servei d'Assessorament Fiscal.  
Secció primera  
La borsa de treball  
Article 38. Constitució  
1. La borsa de treball es constitueix com un servei d'informació a nivell general i a nivell d'exercici lliure, que facilitarà als col·legiats inscrits en aquesta les ofertes relacionades amb la professió de què es tinga coneixement.  
2. El Servei de Borsa de Treball estarà constituït per dues borses: la Borsa General i la Borsa d'Exercici Lliure, que inclourà almenys la de jutjats i la de la conselleria d'Economia, Hisenda i Ocupació, o en què, si fa al cas, assumisca les corresponents competències.   
Article 39. Accés  
Podran inscriure's en la borsa de treball, tant en la general com en la d'exercici lliure, tots aquells col·legiats en què concórreguen els requisits següents:  
1) Estar col·legiat i al corrent en el pagament de les quotes col·legials.  
2) Estar al corrent de les seues obligacions fiscals, relacionades amb l'exercici professional.  
3) Els col·legiats funcionaris hauran de presentar certificat de no estar sotmesos en incompatibilitat, per raó del lloc de treball que ocupen en l'administració Pública per a l'exercici professional.  
4) Presentar, degudament omplit, l'imprés de sol·licitud dins del termini reglamentari.   
El requisit 2) no s'exigirà per a la Borsa General.  
Article 40. Sol·licituds  
El col·legiat indicarà en l'imprés que, a aquest efecte, facilitarà el Col·legi, la borsa de la seua elecció i, en el supòsit de la borsa d'exercici lliure, en quins apartats desitja participar.  
Article 41. Termini de presentació  
El termini de presentació de sol·licituds serà l'establit a aquest efecte en la convocatòria anual de la borsa.  
Article 42. Admissió i baixa voluntària  
1. Seran admeses totes les sol·licituds que complisquen els requisits assenyalats en els articles 38 i 39 del present Reglament, i podran esmenar-se la falta d'acreditació dels requisits en el termini de deu dies hàbils, des que el sol·licitant siga requerit per a això, amb advertència en tot cas que es considerarà que desisteix de la seua sol·licitud si no procedira a l'esmena en el dit termini.  
2. No s'admetrà cap sol·licitud presentada fóra de termini i haurà de ser presentada novament quan s'esgote la borsa i s'òbriga nou termini.  
3. La baixa voluntària podrà produir-se en qualsevol moment, a sol·licitud del col·legiat inscrit, llevat quan es trobe realitzant un treball designat per la borsa.  
Article 43. Criteris de designació  
1. Els inscrits en la borsa d'exercici lliure seran designats per orde alfabètic del primer cognom i per raó de proximitat geogràfica, i es designarà per sorteig en l'Assemblea General la lletra a partir de la qual s'iniciarà la llista. En el cas de redacció de projectes es tindrà en compte l'especialitat del col·legiat inscrit.  
2. En casos excepcionals, i per les seues especials característiques, l'oferta podrà ser dirigida a un o a un reduït nombre de col·legiats que, segons el parer de la Comissió de la Borsa, reunisca determinats requisits professionals sol·licitats expressament pel demandant, de la qual cosa es donarà compte a la Junta de Govern en la primera reunió que aquesta celebre.  
3. Les designacions per a peritatges a sol·licitud de la conselleria d'Economia, Hisenda i Ocupació, o de la que, si fa al cas, assumisca les corresponents competències, s'efectuaran a partir del cognom que haja sigut insaculat en el sorteig celebrat als serveis territorials.  
4. La inclusió en l'apartat de peritatges judicials serà voluntari, llevat quan aquest apartat de la borsa quede desert, i en aquest cas serà obligatori per a tota la llista d'exercici lliure.  
Article 44. Funcionament  
1. Després de cada designació, correrà el torn i es donarà pas al següent col·legiat inscrit que per orde alfabètic corresponga. Tots els col·legiats inscrits tindran dret a conéixer la seua posició en la llista, en relació amb els altres inscrits, prèvia petició escrita i autorització de l'encarregat de la borsa de treball, que posteriorment ho comunicarà a la Junta de Govern.  
2. Totes les ofertes seran arxivades per orde cronològic i quedaran custodiades a la Secretaria del Col·legi. A l'esmentat arxiu tindran accés els col·legiats inscrits que estiguen degudament autoritzats.  
Article 45. Comunicacions  
1. La designació efectuada a instància d'un jutjat es comunicarà per correu ordinari o per burofax al col·legiat designat, qui haurà de donar la seua conformitat o refusar la designació telefònicament o per un altre mitjà de comunicació ràpid.  
2. La designació efectuada a sol·licitud d'un particular es comunicarà personalment per telèfon al col·legiat designat.  
3. Les comunicacions de caràcter general, entre la borsa i els col·legiats inscrits, podran efectuar-se per correu, convencional o electrònic, o en el tauler d'anuncis.  
Article 46. Acceptació i renúncia  
1. L'acceptació dels encàrrecs professionals rebuts és obligatòria per als col·legiats inscrits en la borsa d'exercici lliure, llevat de renúncia comunicada per escrit a la Comissió de la Borsa de Treball, dins del termini dels dos dies següents a la designació.  
2. La renúncia injustificada a una designació donarà lloc a la pèrdua del torn corresponent. La segona renúncia injustificada, dins del període d'un any natural, donarà lloc a la suspensió en borsa per temps d'un any. El col·legiat inscrit que resulte suspés per dues vegades podrà ser exclòs definitivament de la borsa d'exercici lliure.  
3. La renúncia a una designació per causa justificada, a criteri de l'encarregat de la borsa de treball, donarà lloc al salt del torn, i es tornarà al primer lloc de la llista en el moment en què es comunique la desaparició de la causa que va originar la seua renúncia.  
Article 47. Causes d'exclusió  
Els col·legiats inscrits quedaran exclosos definitivament per les causes següents:  
1. Suspensió cautelar de funcions en procediment penal.  
2. Haver incorregut en causa d'incompatibilitat.  
3. Dues suspensions previstes en l'article anterior.  
4. No rendir el peritatge acceptat.  
5. Manifesta incompetència en un peritatge.  
6. Sentència penal condemnatòria, per raó de la intervenció pericial.  
7. Pèrdua de la condició de col·legiat.  
Article 48. De la Comissió de la borsa de treball  
1. La Comissió de la Borsa de Treball és la responsable del funcionament correcte de la borsa d'exercici lliure i de la borsa general i estarà formada per membres de la Junta de Govern, llevat de la figura del col·laborador col·legiat, en el cas que s'haja designat. La Comissió de la Borsa de Treball retrà comptes de la seua actuació davant de la Junta de Govern i davant de l'Assemblea General.  
2. El nombre de membres de la Comissió de la Borsa de Treball, que serà en tot cas imparell, serà fixat per la Junta de Govern. Les seues decisions s'adoptaran per majoria.  
3. La suspensió i exclusió de la borsa serà resolta per la Junta de Govern, a proposta de la Comissió de la Borsa.   
Article 49. Funcions de la Comissió de la borsa  
La Comissió de la Borsa de Treball, com a responsable del funcionament de la Borsa de Treball, assumirà les funcions següents:  
1. Vetlar pel compliment dels requisits exigits per a l'ingrés en la borsa de treball i de totes les normes que s'establixen en aquesta Secció.  
2. Elaborar i mantindre al dia la relació dels integrants de les borses, i efectuar les designacions que per l'orde corresponga, llevat del que preveu l'article 42.2 del present Reglament.  
3. Elevar propostes davant de la Junta de Govern sobre totes les qüestions que pogueren suscitar-se entre els col·legiats inscrits en la borsa de treball i, entre aquests i els demandants dels seus serveis, i que estiguen relacionades amb el funcionament de la borsa de treball.  
Igualment, assumirà les funcions que li assenyale la Junta de Govern per al millor compliment dels seus fins.   
Article 50. Del col·laborador col·legiat  
Es podrà incloure la figura de col·laborador col·legiat en la Comissió de la Borsa de Treball, qui serà designat entre els col·legiats inscrits en aquesta i tindrà per funció vetlar per la transparència en el funcionament de la borsa.  
Article 51. De la Comissió de seguiment i control  
1. La Comissió de Seguiment i Control es constituirà, quan així ho acorde l'Assemblea General o la Junta de Govern. Igualment, es podrà constituir a instància del col·laborador col·legiat o d'un col·legiat inscrit en la borsa, amb un informe previ favorable de la Junta de Govern. En tot cas, la Comissió de Seguiment i Control haurà de reunir-se en el termini màxim d'un mes.  
2. La Junta de Govern, mitjançant sorteig, designarà els membres d'aquesta Comissió d'entre els col·legiats inscrits en la borsa de treball.   
3. La Comissió de Seguiment i Control vetlarà pel funcionament objectiu i imparcial de la borsa i de la Comissió de la Borsa, en aquelles ocasions per a les quals es constituïsca, sota la presidència del president del Col·legi o del membre de la Junta de Govern en qui delegue.  
Article 52. Propostes  
La Comissió de Seguiment i Control de la Borsa de Treball elevarà les seues propostes davant de la Junta de Govern.  
Article 53. Recursos  
Els col·legiats que no siguen admesos i els admesos que resultaren afectats per les decisions de la Comissió de la Borsa de Treball, podran interposar recurs d'alçada davant de la Junta de Govern en el termini d'un mes, comptador des de la notificació, sense perjudici del seu dret a interposar els recursos previstos en la llei de procediment administratiu vigent i de les accions judicials que li puguen correspondre.   
Secció segona  
De l'assessorament professional  
Article 54. Beneficiaris  
Qualsevol tipus de consulta i assessorament professional serà prestat a tots els col·legiats pel secretari tècnic o el delegat de Castelló o per qualsevol membre de la Junta de Govern que aquesta designe a les seus del Col·legi i de la Delegació de Castelló.  
Article 55. Comunicació a la Junta de Govern  
El responsable d'aquest Servei traslladarà a la Junta de Govern aquelles qüestions que pogueren excedir l'àmbit de la mera consulta d'índole professional i que pogueren afectar el Col·legi o la professió.  
Secció tercera  
El Servei de Publicacions  
Article 56. Del butlletí informatiu  
El Col·legi confeccionarà un butlletí informatiu, que es distribuirà gratuïtament a tots els col·legiats. Aquest butlletí es trametrà quan la Junta de Govern ho considere convenient i en funció de la informació que continga, sense subjecció a cap periodicitat.  
Article 57. Divulgació tècnica  
El Col·legi editarà també una revista de divulgació tècnica i de la vida col·legial sota el títol d'Agrícola, que es distribuirà igualment a tots els col·legiats de forma gratuïta, mentre la dotació pressupostària ho permeta.  
Article 58. Altres publicacions  
Així mateix, el Servei de Publicacions podrà proposar a la Junta de Govern la confecció i divulgació de publicacions que resulten d'interés general o professional.  
Secció quarta  
Servei d'Assessoria Jurídica  
Article 59. Característiques  
El Servei d'Assessoria Jurídica comprendrà l'assessorament en dret als òrgans de govern del Col·legi; l'exercici de les accions judicials que li competisquen així com les dels col·legiats, quan la reclamació puga afectar el Col·legi o la professió, a criteri de la Junta de Govern; l'assessorament dels col·legiats en matèria professional i la reclamació, en via extrajudicial, dels honoraris professionals.  
Article 60. Gratuïtat  
Aquest Servei serà gratuït per als col·legiats, en els termes expressats en l'article anterior.   
Article 61. Assumptes judicials  
Els serveis jurídics prestats als col·legiats pel Servei d'Assessorament Jurídic es bonificaran en un 25% sobre les tarifes autoritzades pel Consell General de Col·legis d'Advocats de la Comunitat Valenciana.  
Article 62. Designació  
El Servei serà prestat pel lletrat en exercici de l'Il·lustre Col·legi d'Advocats de València que designe la Junta de Govern i que acredite, almenys, cinc anys d'exercici professional i, així mateix, posarà el seu despatx professional a disposició del Servei.  
Article 63. Lloc  
Les consultes dels òrgans de govern del Col·legi s'evacuaran, llevat de casos excepcionals, a la seu col·legial. Les consultes dels col·legiats podran ser-ho també en el despatx professional del lletrat, a criteri d'aquest.  
Article 64. Altres encàrrecs  
En tot cas, la Junta de Govern queda facultada per a encarregar al lletrat titular del Servei d'Assessorament Jurídic qualsevol assumpte que directament o indirectament estiga relacionat amb el Col·legi o la professió, que no s'entenga previst en l'article 58 d'aquest Reglament.   
Secció cinquena  
Servei d'Assessorament Fiscal  
Article 65. Característiques  
El Servei d'Assessorament Fiscal comprendrà l'assessorament fiscal i laboral al Col·legi i evacuarà consultes dels col·legiats sobre qüestions fiscals i laborals relatives a la professió.  
Article 66. Gratuïtat  
Aquest assessorament serà gratuït per als col·legiats, en els termes de l'article anterior.   
Article 67. Designació  
El Servei serà prestat per l'assessor fiscal en exercici de València, que designe la Junta de Govern, i que acredite, almenys, cinc anys d'exercici professional, així mateix, posarà el seu despatx professional a disposició del Servei.   
Capítol seté  
Dels recursos humans  
Article 68. Direcció de recursos humans  
El secretari del Col·legi tindrà la condició de cap de Recursos Humans, d'acord amb el que preveu l'article 18 b) dels Estatuts del Col·legi.  
Article 69. Selecció  
El personal administratiu del Col·legi i de la Delegació de Castelló i, si fa al cas, subdelegacions, i a proposta del secretari del Col·legi, serà nomenat per la Junta de Govern, conforme al mandat de l'article 15. L) dels Estatuts del Col·legi, i d'acord amb el perfil d'idoneïtat de la persona seleccionada, degudament avaluada per la Junta de Govern.  
Article 70. Plantilla i funcions  
El secretari del Col·legi, com a responsable de Recursos Humans, proposarà motivadament a la Junta de Govern l'augment o reducció de la plantilla de personal administratiu o de qualsevol altre personal, en funció de les necessitats del Col·legi, com també la distribució de tasques entre el personal del Col·legi, sense més limitacions que les derivades de la Llei i del Conveni Col·lectiu d'aplicació.  
Article 71. Règim jurídic  
El personal administratiu, com el personal laboral, estarà protegit per la legislació laboral.  
Disposició adicional  
De la precol·legiació  
1. El Col·legi podrà organitzar, a través de la precol·legiació, activitats conduents a l'acostament dels ensenyaments universitaris relacionats amb l'Enginyeria Tècnica Agrícola, fomentar l'exercici de l'activitat professional entre els universitaris i difondre la labor del Col·legi a l'àmbit universitari.  
2. Podran sol·licitar la precol·legiació tots aquells alumnes que cursen l'últim curs de carrera d'Enginyer Tècnic Agrícola o hagen superat 185 crèdits, la qual cosa acreditaran per mitjà de certificat de la Universitat Politècnica de València, la Universitat Jaume I de Castelló, o de qualsevol Universitat Pública o privada d'Espanya, en què es troben cursant últimament els seus estudis, i acompanyaran amb una fotografia la sol·licitud que, degudament omplida, es presentarà al Col·legi o a la Delegació de Castelló.  
3. Les sol·licituds seran acceptades o rebutjades per la Junta de Govern, sense cap recurs, de la qual cosa es donarà compte a l'interessat.  
4. Els precol·legiats gaudiran dels serveis que en cada moment acorde la Junta de Govern del Col·legi.  
5. La precol·legiació finalitzarà automàticament en el moment en què s'obtinga el títol acadèmic i, en tot cas, quan es complisca un any des de la concessió de la precol·legiació.  
Disposició transitòria  
1. Els òrgans de govern del Col·legi, les comissions, la borsa de treball i els altres serveis i el personal administratiu existent a l'entrada en vigor del present Reglament, hauran d'adaptar-se al que disposa el mateix en el termini de sis mesos des de la seua entrada en vigor.  
2. Durant el termini assenyalat en el número anterior, es continuaran aplicant, amb caràcter transitori, les normes internes per les quals es regia el Col·legi.   
Disposició final única  
Entrada en vigor  
El present Reglament es publicarà i es facilitarà als col·legiats tan aviat es complisquen els requisits previstos en l'article 53.1 dels Estatuts Generals de l'Enginyeria Tècnica Agrícola d'Espanya, i entrarà en vigor als vint dies naturals de la publicació, en el DOCV, de l'oportuna resolució de la conselleria de Justícia, Interior i Administracions Públiques.